Produksi “Lupin Part 3” Terjejas Selepas Berlaku Rompakan Yang Menyebabkan Kerugian Lebih RM1.3 Juta
Produksi siri misteri thriller Perancis, Lupin Part 3 telah dirompak! Menurut laporan Variety, rompakan itu berlaku di kawasan kejiranan di Nanterre, di pinggir Paris. Sekumpulan lelaki bertopeng dilaporkan telah menyerang hendap set penggambaran selepas membaling bunga api mortar, dan mencuri peralatan yang bernilai hampir €300,000 (RM1,394,248). Netflix mengesahkan kejadian itu dan mengeluarkan kenyataan, “Terdapat insiden pada 25 Februari semasa penggambaran musim terbaru ‘Lupin’ yang akan datang. Pelakon dan krew kami selamat dan tiada kecederaan.” Rompakan itu berlaku sehari selepas kejadian kecurian prob bernilai lebih AS$200,000 (RM837,200) di satu lagi set penggambaran siri Netflix, The Crown. Bagaimanapun, tiada kecederaan dilaporkan.  Dicipta oleh George Kay, Lupin dibintangi Omar Sy (The Intouchables, Jurassic World) bersama Ludivine Sagnier, Clotilde Hesme, Nicole Garcia, Hervé Pierre, Soufiane Guerrab, Antoine Gouy, Fargass Assandé, Vincent Londez dan Shirine Boutella.